कुरुक्षेत्र। गांव बारना में पाए गए रहस्यमय बुखार के मरीज को लेकर स्वास्थ्य विभाग की टीम ने गांव का दौरा किया और घर-घर जाकर जांच की। इतना ही नहीं डॉक्टरों की टीम ने घरों की छतों पर रखे टायरों और कूलरों में भरे पानी से मच्छरों के नमूने लिए और घरों के बाहर बनाई गई पानी की होदियों से सैंपल लिए। गांव बारना में 16 वर्षीय रवि पुत्र कर्म सिंह को रहस्यमय बुखार की शिकायत हुई थी, जिसे 22 अगस्त को कुरुक्षेत्र के निजी अस्पताल में भर्ती करवाया गया था, इसके बाद रवि की हालत बिगड़ गई, जिसे 23 अगस्त को पीजीआई चंडीगढ़ रेफर किया गया था। डॉक्टरों के अनुसार इसे टाइफाइड शिकायत थी, लेकिन मलेरिया के भी डॉक्टरों ने टेस्ट लिए, जिनकी रिपोर्ट सोमवार को आएगी। रवि को मलेरिया की पुष्टि हो जाती है, तो गांव में और भी मलेरिया के केस मिलने की संभावना है। वहीं, बारना पीएचसी के हेल्थ इंस्पेक्टर महाबीर सिंह ने बताया कि अब तक गांव में 11 केस मलेरिया के मिल चुके हैं, जिनमें से 7 केस अगस्त माह के हैं। महाबीर सिंह के अनुसार रविवार को गांव की पीएचसी में आंगनवाड़ी वर्कर, आशा वर्कर, एएनएम, समाजसेवी संस्थाएं और सरपंच, मौजिज लोगों को बुलाकर उन्हें सोमवार से घर-घर जाकर लोगों को दवाइयां देने के साथ-साथ मच्छरों के प्रति जागरूक करने और घराें में रखे कूलर और अन्य सामान में पानी इकट्ठा न होने देने के बारे में जागरूक किया जाएगा। सोमवार से पूरे गांव में फॉगिंग भी की जाएगी।